**Obraćanje ministra evropskih poslova Aleksandra Andrije Pejovića**

**OKRUGLI STO O KANCELARIJI ZA REGIONALNU SARADNJU MLADIH**

**Hotel Podgorica, 18. decembar 2017.**

Poštovani ministre Janoviću,

Poštovana amb. Davije,

Uvažene ekselencije,

Dame i gospodo,

Uvijek je zadovoljstvo biti dio priče o mladima, biti u društvu omladine i baviti se politikama i temama koje tretiraju pitanja koja se odnose na mlađu popuaciju, pa se ovim putem iskreno zahvaljujem ambasadorici Mariz Davije i ostalim organizatorima na ljubaznom pozivu da učestvujem na današnjem okruglom stolu.

Poznata vam je, vjerujem, interesantna izreka - ***da smo samo jednom mladi*!** Ali kad to prestajemo biti djeca i postajemo ''mladi''?

U **zakonodavnom** smislu bi se moglo reći da se taj period poklapa s onim **kad prestaju garantovana dječija** prava,

u **društvenom kada završimo redovno školovanje**,

a pak u **političkom kada steknemo pravo da biramo ili budemo birani**.

S obzirom na to da se svaka od ovih situacija može uzeti kao prekretnica, jer osoba dolazi u situaciju da samostalno donosi određene odluke, na nivou Evropske unije ne postoji jedinstveno pravilo, ni kad je redovno obrazovanje u pitanju (14 do 18 godina života), ni kad su u pitanju građanska prava (u najvećem broju zemalja je 18 godina granica za glasanje, ali je u **Austriji** 16, dok je recimo u **Italiji** za Senat donja starosna granica 25 godina), a slično je i sa pravom da budete birani (18-25 godina u zavisnosti od zemalja i tipa glasanja).

Dakle i na ovom primjeru se vidi koliko je Evropska unija ne samo kompleksna negoi bogata u svim svojim osobenostima i različitostima, kako se vremenom gradila ne mijenjajući, nego uvažavajući nacionalne sisteme i tradicije, a u isto vrijeme **dizala stubove satkane** od zajedničkih vrijednosti.

Politika mladih je, tako, u nadležnosti država članica Europske unije, ali institucije Unije određuju ciljeve i prioritete, te članicama daju smjernice o sprovođenju iste. **Bijela knjiga iz 2001.** je prva evropska strategija za mlade, da bi potom imali novu zajedničku strategiju politike za mlade pod nazivom „Mla**di – ulaganje i osnaživanje” iz 2009,** koja važi do kraja naredne godine. Ona promoviše stvaranje novih mogućnosti za obrazovanje i zapošljavanje mladih, veće učešće mladih u društvu, kao i jačanje solidarnosti između mladih i ostatka društva. Oslanjajući se na prvi okvir **Otvorenog metoda koordinacije u oblasti politike mladih,** Strategija za mlade iz 2009. bila je zamišljena kao dokument koji kroz promociju povezivanja politika EU za mlade s evropskim strategijama za obrazovanje, zapošljavanje i socijalnu inkluziju, prevazilazi konkretne inicijative. Rekao bih da je negativni ekonomski kontekst u posljednjoj deceniji doprinio da se politika mladih, **u kontekstu nezaposlenosti, socijalne isključenosti i rizika od siromaštva**, **zasluženo kao tema nađe** na sastancima Evropske unije na najvišem nivou i da politika mladih postane sastavni dio različitih strategijskih politika Evropske unije.

Za to vrijeme su naše države sa **Zapadnog Balkana vodile svoje bitke** sa ekonomskom krizom, uporedo pokušavajući da uspješno ispunjavaju obaveze sa evropske agende. Jedan od osnovnih elemenata svake evropske agende uključujući i ove naše za stabilizaciju i pridruživanje, jeste regionalna saradnja, koja je uključivala i uključuje politički dijalog, zajedničke radne grupe, saradnju u oblasti pravosuđa, unutrašnjih poslova i borbe protiv korupcije i organizovanog kriminala, projekte od interesa za lokalnu zajednicu, pa sve do stvaranja zone slobodne trgovine. Kako se ukupna saradnja razvijala i sazrijevala, stvarala se **potreba za novi format** regionalne saradnje, platformu koja je danas poznata kao **Berlinski proces**. Članice Evropske unije su odlučile da pruže potporu krupnim infrastrukturnim projektima kroz projektno-orijentisanu saradnju u oblasti saobraćaja i energetike, međutim ubrzo je postojeći okvir proširen na nove koridore saradnje, među kojima je i saradnja **mladih**.

Podsjetiću da je Regionalna kancelarija za saradnju mladih postala dio Berlinskog procesa na **Samitu u Beču 27. avgusta 2015. potpisivanjem Zajedničke deklaracije o osnivanju Regionalne kancelarije** za saradnju mladih Zapadnog Balkana, a potom, konačno, i **2016.** **potpisivanjem Sporazuma o osnivanju Regionalne kancelarije na Samitu u Parizu**. Prije formiranja Kancelarije sa sjedištem u Tirani, **Crna Gora je bila domaćin nekolicini koordinativnih sastanaka** na kojima su se razmatrale procedure i mjerila za izbor rukovodioca i zaposlenih Regionalne kancelarije.

**Crna Gora je bila prva država potpisnica koja je ispunila sve svoje obaveze kada je u pitanju institucionalizacija Regionalne** kancelarije, uključujući objezbjeđivanje i opremanje kancelarije u Podgorici, u kojoj danas radi više zaposlenih iz Crne Gore, a koja predstavlja podršku ukupnoj ideji o saradnji omladine država Zapadnog Balkana. U procesu promocije ciljeva saradnje i prvog poziva za projekte, u prethodnom periodu je održano **deset info sesija u svim većim gradovima Crne Gore**, koji su, vjerujemo, doprinijeli da se i **ideje mladih iz Crne Gore nađu među 450 pristiglih zahtjeva** iz cijele regije.

Imala bi se **Crna Gora pohvaliti i novom Strategijom za mlade 2017-2021, Vladinim programom za stručno osposobljavanje lica sa stečenim visokim obrazovanjem, kroz koji je za 4 godine realizacije prošlo preko 14 hiljada mladih, od kojih je gotovo pola nastavilo radni angažman, kao i visokim procentima učešća u projektima mobilnosti, ali dozvolićete da ipak ovdje zastanem**...

Kažu da je mladost **sretno doba u kome čovjek počinje vjerovati u sebe**. Mislim da smo na dobrom putu da iskreno podržimo tu vjeru, da utičemo na širinu vidika, pospješimo samoinicijativnost i prepoznamo dobre ideje koje nove generacije imaju, drugim riječima da se svi zajedno energično potrudimo da kroz štov izgređeniju politiku mladih na nacionlnom niovu, ubrzanijom saradnjom i razmjenom na regionalnom nivou, te što boljim i sveobuhvatnijim umrežavanjem s politikama EU u ovome dijelu, upravo mladima kao budućnosti ove zemlje osiguramo okvir za ostvaranje ciljeva vrijednih truda.

Zahvaljujem za pažnju.